Boereplan: Nuwe verwerker brei mark vir makadamias uit | Landbou
Boereplan: Nuwe verwerker brei mark vir makadamias uit
Makadamias word in verskeie marksegmente verkoop, waaronder ongedopte neute. Sowat 50% van die Suid-Afrikaanse makadamia-oes gaan aan dié mark. FOTO'S: MARISA BEETON
Alles dui daarop dat die groei in die Suid-Afrikaanse makadamiabedryf voortsnel, wat eise stel ten opsigte van vraag en aanbod op die mark. Makadamias maak slegs 1% van die totale wêreldmark vir neute uit en daar is potensiaal vir die uitbreiding.
Die vraag daarna is egter groot en kopers ding met mekaar mee om neute te bekom. 'n Deurlopende aanbod van dié neute is dus belangrik vir 'n bestendige mark. Met sy toetrede tot die mark as koper en verwerker hoop Marquis Macadamias om dié kwessie te help aanpak.
Sy verwerkingsaanleg by Alkmaar buite Mbombela (voorheen Nelspruit), met 'n verwerkingsvermoë van duisende ton neute, neem neute oor 'n tydperk van ses maande in en verwerk dit oor 'n tydperk van nege maande.